**Javni razpis za izbor projektov krepitve podpornega okolja v kulturi v letih 2024 – 2025 (JPR-KPOK-24-25)**

**Odgovori na pogosto zastavljena vprašanja**

1. **Zanima nas, ali je javni zavod, ki deluje na področju kulture, in je bil ustanovljen s strani občine, upravičen prijavitelj na vaš razpis?**

Ne, tak subjekt se ne more prijaviti na pričujoči razpis. Eden od pogojev za sodelovanje na njem je namreč, da je prijavitelj nevladna organizacija, kot jo opredeljuje 2. člen Zakona o nevladnih organizacijah. Sledeč tem določilom javni zavod, katerega ustanovitelj je občina, ni razumljen kot nevladna organizacija.

*\* Nevladna organizacija je organizacija, ki izpolnjuje naslednje pogoje:*

* *je pravna oseba zasebnega prava s sedežem v Republiki Sloveniji,*
* *ustanovile so jo izključno domače ali tuje fizične ali pravne osebe zasebnega prava,*
* *je nepridobitna,*
* *je neprofitna,*
* *je neodvisna od drugih subjektov,*
* *ni organizirana kot politična stranka, cerkev ali druga verska skupnost, sindikat ali zbornica.*

Sledeč zgornji opredelitvi se na razpis prav tako ne morejo prijaviti organizacije, ki imajo med svojimi ustanovitelji javne zavode.

1. **Ali naša organizacija - glede na to, da v obdobju 2020 - 2023 ni bila financirana s strani ministrstva - lahko kandidira na aktualnem razpisu?**

Da, za sodelovanje na razpisu ni potrebno, da je bil prijavitelj v preteklih letih sofinanciran s strani Ministrstva za kulturo (v nadaljevanju: MK). Je pa seveda potrebno, da prijavitelj ustreza vsem splošnim in za njegovo prijavo relevantnim posebnim pogojem, tudi tem, ki se tičejo predhodnih izkušenj pri izvajanju podpornih projektov.

1. **Zanima nas, če si prav razlagamo splošne pogoje v 6. točki. Ali lahko hkrati prijavimo en večji projekt, pri katerem prosimo MK za največ 15.000 € letno in en manjši projekt, pri katerem prosimo MK za največ 5.000 € letno - torej oddamo hkrati eno vlogo na sklop C in eno na sklop D? A 7. točka splošnih pogojev pravi, da lahko v svoji vlogi "prosimo za sofinanciranje samo enega dvoletnega podpornega projekta, ...", kar po našem razumevanju kontrira 6. točki.**

Da, prijavitelj lahko prijavi en večji projekt iz sklopa C, pri katerem prosi MK za največ 15.000 € sofinanciranja letno, in en manjši projekt iz sklopa D, pri katerem prosi MK za največ 5.000 € letno. Odda torej hkrati eno vlogo na sklop C in eno na sklop D, skupaj dve vlogi, kar 6. točka splošnih pogojev glede na izbrana sklopa (C in D) dovoljuje.

Če se prijavitelj na ta razpis prijavlja na sklop A ali B in se na ta razpis prijavi z več kot eno vlogo (če torej vzporedno odda še kakšno vlogo na sklop A, B, C ali D), se vse njegove vloge zavržejo. Enako velja, če se prijavitelj prijavlja na sklopa C ali D in se prijavi z več kot eno vlogo na sklop C ali z več kot eno vlogo na sklop D.

Pogoj v 6. točki skratka določa kombinacijo vlog. Pogoj v 7. točki pa govori, da prijavitelj »v svoji vlogi [prosi] za sofinanciranje samo enega dvoletnega podpornega projekta«, kar pomeni, da v vsaki posamezni vlogi prijavlja zgolj en projekt (ne more pa recimo v eni vlogi prijaviti več ločenih projektov).

1. **Ali morajo prijavljeni projekti nujno trajati dve leti?**

Prijavljeni projekti se morajo obvezno izvajati tako v letu 2024 kot 2025.

1. **Ali se lahko prijavimo na sklop C (kjer je omejitev za letno višino sofinanciranja 15.000,00 €) in zaprosimo za manj kot 5.000,00 €?**

Da, v nobenem od sklopov ni spodnje omejitve glede zaprošene višine sofinanciranja.

1. **Organiziramo festival in vemo, da program celega festivala ne ustreza vašemu razpisu. Zanima pa nas, ali lahko na razpis prijavimo le tisti del festivala, ki ustreza naravi vašega razpisa? Ali lahko v tem primeru za ostale dogodke (ki jih ne prijavimo na vaš razpis) pridobimo sredstva iz drugih javnih virov?**

Na razpis prijavitelj lahko prijavi zgolj aktivnosti, ki jih, sledeč besedilu razpisa, lahko opredeli kot (oziroma ki skupaj tvorijo) dvoletni podporni projekt. Ta je »posamezna aktivnost oziroma sklop aktivnosti, ki so po zasnovi, vsebini, izvedbi in obsegu zaključena celota, kar je mogoče razbrati iz vloge razpisa. Dostopen je javnosti in bo izveden v letih 2024 in 2025.« Dokler se prijavi projekt, ki sledi tej opredelitvi, glede na besedilo razpisa ni prepovedano, če se prijaviteljeve ostale aktivnosti dogajajo v sorodnem časovnem okviru oziroma jih javnosti predstavlja vzporedno s prijavljenim projektom.

Prav tako razpis ne prepoveduje, da so ostale prijaviteljeve aktivnosti financirajo iz drugih javnih virov, a zgolj v primeru, da: a) nobena od na ta razpis prijavljenih aktivnosti ni bila izbrana ali potrjena za sofinanciranje od nobene od institucij iz 3. točke splošnih pogojev; b) se noben od prijavljenih stroškov ne podvaja s temi, ki so vezani na preostale aktivnosti.

O pogojih za pridobivanje sredstev iz naslova drugih javnih virov se mora prijavitelj pozanimati pri pristojnih osebah, ki skrbijo za dodeljevanje ali nadzor nad porabo teh sredstev.

1. **Ali lahko oddamo prijavo na ta razpis tudi brez digitalnega potrdila?**

Da, prijavo se lahko odda tudi brez digitalnega potrdila. Vlogo mora sicer vseeno izpolniti v spletni aplikaciji, a jo lahko odda po pošti, v skladu z 13. točko besedila razpisa.

1. **Čigavo digitalno potrdilo se sme uporabiti za oddajo vloge? Mora imeti organizacija lastno potrdilo, mora biti potrdilo na ime zakonitega zastopnika ali zadostuje npr. da se v sistem prijavi pripravljavec razpisa (ki ni odgovorna oseba društva), z osebnim digitalnim potrdilom?**

[Na tej povezavi se nahajajo navodila za prijavitelje na javne razpise preko spletne aplikacije eJR](https://www.si-trust.gov.si/sl/si-pass/). Prav tako se lahko o tem pozanimate v državnem centru za storitve zaupanja SI-TRUST, ki skrbi za enotno točko za preverjanje identitete SI-PASS.

Načeloma pa v konkretni situaciji zadostuje osebno digitalno potrdilo, pri čemer se v tem primeru potrebuje podpisano pooblastilo s strani odgovorne osebe organizacije.

1. **Se lahko prijavimo na razpis, če nimamo zaposlenih? Ali v obrazcu za finančno konstrukcijo samozaposlene sodelavce in s.p.-je vpišemo pod zunanje izvajalce?**

Da, na razpis se lahko organizacija prijavi tudi, če nima redno zaposlenih. Stroške dela honorarnih sodelavcev in s.p.-jev se uvrsti med stroške zunanjih izvajalcev.

1. **Ali moramo v obrazec za finančno konstrukcijo vpisati tudi stroške, ki sodijo pod splošne stroške delovanja?**

Finančna konstrukcija mora biti izpolnjena v celoti, ni pa potrebno pri splošnih stroških delovanja podrobneje razčlenjevati posameznega stroška (npr. koliko od 15% bo namenjenih za telefon ali elektriko, ipd.).

1. **Ali bomo morali pri zahtevku za izplačilo priložiti samo dokazila za sofinancirani del projekta, ali za celotno vrednost projekta?**

Priložiti bo potrebno samo dokazila za sofinancirani del projekta.

1. **Ali zneski sofinanciranja, navedeni v besedilu razpisa, vključujejo DDV?**

Izplačilo sredstev, dodeljenih na razpisu JPR-KPOK-24-25, po Zakonu o davku na dodano vrednost ni obdavčljiva transakcija.

1. **Ali lahko na projekt prijavimo tudi aktivnosti, ki se izvajajo pred uradnim začetkom oz. podpisom pogodbe in uveljavljamo račune za nazaj?**

Uveljavlja se lahko zgolj račune, ki bodo izdani med 1. 1. 2024 in 31. 12. 2025, in se nanašajo na projektne aktivnosti, ki bodo prav tako izvedene izključno v tem obdobju.

1. **V vlogi bi radi podali še dodatne informacije o projektu in naših referencah. Kam lahko naložimo priloge?**

V prijavnem obrazcu tovrstne priloge niso predvidene. Lahko pa v katerega od primernih vnosnih polj prijavitelj doda URL do spletnega mesta, na katerem lahko strokovna komisija pridobi dodatne informacije, ki bi bile po prijaviteljevem mnenju potrebne za njihovo presojo.